ועדת החינוך, התרבות והספורט, כנסת 18, פרוטוקול מספר 58, 2009-08-04 10:30

זבולון אורלב: ביקשתי לקיים את הישיבה אף על פי שהספורטאיות והמשפחה לא פנתה אלי.

זבולון אורלב: לא קיבלתי פנייה לא מהספורטאיות ולא מהמשפחה וחשוב שהדברים האלה ייאמרו.

זבולון אורלב: אבל התקשורת משרתת את כולם ובין היתר שירתה גם אותי ולא רק זה, גם קיבלתי פנייה מאחד מכלי התקשורת להתייחס לעניין, עד אז לא ידעתי, אני מודה שבעוונותיי אני לא קורא מובהק של מדורי הספורט, אני יותר צופה בטלוויזיה.

זבולון אורלב: אני קורא את הכותרות, זה מחייב אותי, זו ועדת החינוך התרבות והספורט של הכנסת, אז אני צריך לעשות זאת והאמת היא שדי נדהמתי לקרוא ולהתוודע לידיעה הזאת שספורטאיות נדרשות, ספורטאיות שמפאת אמונתן ואורח חייהן רוצות ללבוש מתחת לגופייה חולצה כדי לשמור על צניעותן, לא יכולות לעשות זאת וגם ראשי הממונים על כך בספורט הישראלי, כך לפחות אני התרשמתי, לא נתנו מספיק הגנה או לא עמדו על זכויותיהן של הספורטאיות.

זבולון אורלב: הואיל ואנחנו מדינה יהודית ואני חושב שמדינה יהודית לפחות כל יהודי יכול לייצג את המדינה על-פי אמונתו ועל-פי דרכו, אם אני יום אחד אהיה שגריר באו"ם, לא עולה בדעתי להוריד את הכיפה הסרוגה.

זבולון אורלב: יבוא יום אחד שגריר עם זקן ועם ציציות בחוץ, לא עולה בדעתי שיגידו לו – שמע, אתה צריך להכניס את הציציות שלך ולגלח את הזקן שלך.

זבולון אורלב: אמנם בראשית שנות המדינה בן-גוריון תבע להחליף שמות לשמות ישראלים, אבל זה לא קשור לעניינים הדתיים.

זבולון אורלב: פה מדובר על דברים שהם קשורים באורח חיים שאני מודה שאני קרוב אליהם ומצוי אצלם וגם כמובן כך אני נוהג ומשפחתי נוהגת כך ואמרתי לעצמי – ריבון העולמים, זבולון אורלב, מה, אתה אזרח סוג ב' במדינה הזאת?

זבולון אורלב: כלומר, יש דברים שאתה תוכל לייצג, יש דברים שאתה לא תוכל לייצג?

זבולון אורלב: יש דברים שהבנות שלך יוכלו לייצג?

זבולון אורלב: במקרה שלי זה כבר הנכדות יוכלו לייצג, הן לא יוכלו לייצג את המדינה כיוון שהן שומרות על מסורת בית אבא, גם בלבושן?

זבולון אורלב: זה דבר שהוא בלתי מתקבל על הדעת ואני יודע, הואיל והייתי גם מנכ"ל משרד החינוך והתרבות והספורט וגם הייתי יושב-ראש ועדת החינוך והתרבות והספורט בקדנציות קודמות, אני יודע שיש ארגונים בינלאומיים, כל התירוצים, הכל ידועים לי, גם על הסיפור של תחרויות ביום כיפור, הכל הם דברים ידועים.

זבולון אורלב: אבל אחרי הכל, אנחנו מדינה יהודית.

זבולון אורלב: לכן, חשבתי שדרך המקרה הפרטי, נדבר על הכלל.

זבולון אורלב: אנחנו לא נעסוק רק במקרה הפרטי, אבל זכיתם ועל-ידכם התגלגלה זכות שעוסקים בסוגיה הזאת באופן עקרוני, כי אחריכם בטח יש עוד הרבה בנים ועוד הרבה בנות שיום אחד בהיר יירצו לשחק כדורסל, אני לא יודע אם עם ציציות, אז מה, גם כן לא ייתנו להם?

זבולון אורלב: קודם כל נשמע מה היה הסיפור האישי.

זבולון אורלב: אני מעדיף קודם לשמוע את הבנות.

זבולון אורלב: מה קרה?

זבולון אורלב: אל תתביישו, תרגישו בנוח.

זבולון אורלב: איפה את לומדת?

נעמה שפיר: אני למדתי באולפנית בטבריה, סיימתי כבר בשנה שעברה ובשנה האחרונה הייתי במכללה בארצות-הברית.

זבולון אורלב: ואת מצויה בספורט כבר שנים רבות?

נעמה שפיר: כן.

נעמה שפיר: ותמיד הייתי משחקת עם חולצה מתחת לגופייה.

נעמה שפיר: תמיד טיפלו בזה,

יהודית גיבלי: גם בחו"ל, אגב?

נעמה שפיר: גם בחו"ל.

זבולון אורלב: גם כשהיית בארצות-הברית קיבלו את זה?

נעמה שפיר: כן.

נעמה שפיר: ממש, אין בעיה.

נעמה שפיר: ותמיד האיגוד דאג לטפל בכל, לא היתה בעיה.

נעמה שפיר: וגם הפעם, כנראה שפתאום,

זבולון אורלב: מה קרה?

זבולון אורלב: תספרי מה קרה.

נעמה שפיר: יש כנראה חוק חדש שאומר שאסור לשחק עם חולצה מתחת לגופייה והם לא רצו לתת לי לעלות לשחק ושאול דאג, אני לא יודעת בדיוק מה היה, הוא דיבר אתם ובסופו של דבר כן נתנו לי לשחק.

נעמה שפיר: לא יודעת את כל הקטע,

זבולון אורלב: איזה תחרות זאת היתה?

שאול אייזנברג: אליפות אירופה.

שאול אייזנברג: היו"ר זבולון אורלב: זו הפעם היחידה שנתקלת בבעיה הזאת?

נעמה שפיר: זה התחיל לפני ארבע שנים, מהאליפות השנייה, אני חושבת.

נעמה שפיר: אבל תמיד המשלחת טיפלה בזה וגם הפעם טיפלו בזה.

נעמה שפיר: אני לא יודעת מה יש מאחורה,.

זבולון אורלב: את צריכה לשחק, נכון.

נעמה שפיר: כן.

זבולון אורלב: מה התפקיד שלך בקבוצה?

נעמה שפיר: אני הרכזת.

שאול אייזנברג: היא כל הקבוצה.

שאול אייזנברג: היא ה-שחקנית.

יעל שפיר: אני לומדת באולפנית טבריה.

יעל שפיר: גם היתה לי אותה בעיה.

זבולון אורלב: באיזה משחק, באליפות?

זבולון אורלב: במה זה היה?

יעל שפיר: אליפות שהיתה בארץ.

זבולון אורלב: זו אותה אליפות אירופה?

שאול אייזנברג: הצעירות יותר.

זבולון אורלב: נעמה היא בנבחרת הצעירה ואת בנבחרת הנערות?

יעל שפיר: כן.

זבולון אורלב: את גם כן מרכזת?

יעל שפיר: כן.

יעל שפיר: אחרי אחד המשחקים שלא שיחקתי,

זבולון אורלב: כלומר היה משחק שבגלל חולצה לא נתנו לך לעלות?

יעל שפיר: כן.

יעל שפיר: אז הבנתי שהמאמן רצה להעלות אותי ולא נתנו לו.

זבולון אורלב: ואחר-כך מה קרה?

יעל שפיר: אחרי זה סידרו את זה, אני לא יודעת, זמני, כל משחק הצליחו לסדר שאני אעלה.

זבולון אורלב: מה הרגשת כשמנעו ממך לשחק בגלל שאמרת אני משחקת רק עם חולצה?

יעל שפיר: זה עצבן בעיקר.

יעל שפיר: לא הבנתי בדיוק מה היתה הבעיה.

זבולון אורלב: לא הסבירו מה הבעיה.

זבולון אורלב: מה אמרו החברות שלך בנבחרת?

יעל שפיר: הן גם התעצבנו.

זבולון אורלב: הן לא שקלו לעשות שביתה?

יעל שפיר: לא.

זבולון אורלב: אימא שלך דווקא עושה ככה ואת עושה ככה.

יעל שפיר: לא יודעת.

נעמה שפיר: אצלנו כן שקלו.

נעמה שפיר: הם שקלו כולם,

זבולון אורלב: הבנות הזדהות אתכן?

נעמה שפיר: כן, בטח.

זבולון אורלב: מר אייזנברג, מה הסיפור?

שאול אייזנברג: הסיפור הוא כזה – אני מכיר את נעמה כבר לא מהאליפות הזאת, אני הייתי איתה גם באליפויות קודמות ואני מכיר אותה טוב והיא שיחקה עם חולצה גם כשאני הייתי לפני שנתיים נדמה לי ראש משלחת ולא היתה שום בעיה וגם באליפות הזאת, ערב תחילת המשחקים, אני קיבלתי אישור שהיא תשחק והיא שיחקה ארבעה משחקים ללא כל בעיה.

שאול אייזנברג: במשחק החמישי הגיע מנכ"ל הפיב"א, התאגדות הכדורסל הבינלאומית, ישב ביציע ואיך שנגמר המשחק, הוא קרא לי והוא אמר לי – היא לא יכולה לשחק כך יותר.

שאול אייזנברג: אז אמרתי לו – אם היא לא תשחק, אז כל הנבחרת לא תשחק.

שאול אייזנברג: ואז היה יום מורט עצבים, והגענו למחשק למחרת, היו שיחות עם הארץ עם שי שני, יושב-ראש איגוד הכדורסל, אני חייב לומר שייאמר לזכות איגוד הכדורסל ושי שהם עמדו מאחוריי בכל ההחלטות שקיבלתי שם ואני הודעתי שאנחנו לא משחקים אם היא לא משחקת.

שאול אייזנברג: ואז כשהתחיל המשחק, המאמנת העלתה אותה בחמישייה וצריך להתחיל המשחק, מגיע המשקיף ומודיע שהיא לא יכולה לשחק.

שאול אייזנברג: עוד לפני שהספקתי לקפוץ או להתערב, היא פרצה בבכי וירדה לחדר ההלבשה.

שאול אייזנברג: אני, כמובן, נתתי הוראה ללכת להביא אותה מחדר הלבשה, הרגיעו אותה בחדר ההלבשה, בינתיים המשחק התחיל.

שאול אייזנברג: הביאו אותה מחדר ההלבשה, ואני ניצלתי שם איזה שהוא מומנטום, איזה שריקה של שופט או משהו והתנפלתי על אנשי פיב"א ואמרתי – אתם שלושה ימים עוסקים בחולצה של השחקנית במקום להתעסק בכל מה שנעשה פה ובשיפוט ובכל זה, והיתה שם סצנה נוראית ואז כשחזרתי לשבת על הספסל, קיבלנו גם פאול טכני, אמרתי למאמנת, עכשיו היא יושבת על הספסל, תכניסי אותה, אני רוצה לראות שהם ימנעו ממנה לשחק.

שאול אייזנברג: אז היא באמת דקה 12, דקה 13, הכניסה אותה, והיא שיחקה ולמחרת גם כן פתרנו את הבעיה.

שאול אייזנברג: אני חייב אבל לומר שכשמנכ"ל פיב"א בא אלי וקיים אתי שיחה, הוא הסביר שיש להם בעיה אבל הוא גם נתן פיתרון לזה, את הפיתרון הזה לא יכולנו לעשות שם בעתיד אבל לפי דעתי אפשר לפתור את זה.

שאול אייזנברג: הוא אמר – תשמע, יש לנו 4,500 שחקנים ושחקניות, מדתות שונות, מעמים שונים, ותאר לך שכל נבחרת תעלה עם שחקנית אחת ככה ושחקנית שנייה ככה.

שאול אייזנברג: אגב, אני מכיר גם את הבעיה שהיתה עם אברהם זוכמן ב- 71 באליפות אירופה באסן, ב- 71, נכון?

שאול אייזנברג: שם לא רצו לתת לו לשחק עם כיפה.

שאול אייזנברג: העיקר, הוא בא ואמר – אנחנו נהיה מוכנים שאם כל הנבחרת תשחק, במקום שהגופייה תהיה גופייה עם הסמל והשם והלאום והכל, פשוט שהחולצת טריקו, כמו ששיחקו פעם, תהיה חולצה מדים של הנבחרת.

שאול אייזנברג: אם כולן תשחקנה ככה, אין שום בעיה.

שאול אייזנברג: אני, אבל, רוצה להעלות פה נקודה שעשתה לי צביטה בלב כי הילדה הבלתי רגילה הזאת לא רק ככדורסלנית אלא גם כאדם, אני קיימתי איתה שיחות, היא זרקה איזה שהוא משפט שממש צבט לי את הלב, היא אומרת – אני אגמור את הקולג' בארצות-הברית, אני צריכה לשחק ביורוליג, ברמות הכי גבוהות וזה כבר לא נבחרת לאומית, ואז היא יכולה להגיע למשל לשחק בקבוצה באירופה ובקבוצה באירופה הפיתרון הזה שכולם ישחקו עם חולצה יחד כמו נבחרת לאומית, אגב, הבנות הזדהו אתה, יכולה באמת להיות בעיה ואנחנו צריכים לחפש את הדרך איך לא לפגוע בקריירה שלה.

שאול אייזנברג: כי היא הולכת לעשות קריירה.

שאול אייזנברג: במקרה, לא מדובר בשחקנית, גם שחקנית מהדרג השני או השלישי צריך לטפל בצורה רצינית וחזקה, במקרה מדובר פה בשחקנית שמתפתחת והולכת להיות כוכבת.

שאול אייזנברג: אני, על-פי העין המקצועית שלי, היא תגיע לדרגות הכי גבוהות.

דוד מלכה: אני יכול להזדהות מילה במילה עם מה שנאמר פה ואנחנו ניזונו רק מהעיתונות, לא עשינו איזה שהוא דיון להבין איך מגבשים את עמדתנו.

דוד מלכה: אני מניח שאנחנו נעשה דיון עם שי שני ונחזק אותו ונגבה אותו.

זבולון אורלב: אין מקום שהמדינה כמדינה גם היא תתערב בגופים הבינלאומיים?

שאול אייזנברג: ההתאחדויות הבינלאומיות מונעות ממדינות, ממשלות וכדומה, להתערב בענייני ספורט וזה אולי יסביר לך מנכ"ל הוועד האולימפי.

זבולון אורלב: כן, הוא הוזמן.

זבולון אורלב: הוא המופקד העיקרי בספורט הישראלי על הקשרים הבינלאומיים.

שאול אייזנברג: אני מאוד מכבד את זה שבאנו והיינו פה ואתם נותנים לנו רוח גבית, אבל להתערב, אני חושב שזה יכול לעורר לנו בעיות ואני חושב שמנכ"ל הוועד האולימפי.

דוד מלכה: אנחנו בהחלט ניתן גיבוי לאיגוד.

דוד מלכה: אנחנו נצטרף אליהם ויכול להיות שנחשוב ביחד על איזה שהוא פיתרון הולם שיענה גם על הצרכים של פיב"א.

דוד מלכה: בסופו של דבר, זה לא איזה שהם פערים גדולים, לא באים ומבקשים להגיע עם כובע עם נוצה.

דוד מלכה: יש כאן משהו שמעיד על צניעות ואנחנו בעד זה.

אפריים זינגר: הספורט הבינלאומי עוסק בכל המגוון האנושי שקיים במין האנושי בכל ענפי הספורט, גם האולימפיים וגם הלא אולימפיים והתקנות שהוא מתקין באות לאפשר לכל אדם ללא הבדלי מין, גזע, צבע עור וכדומה ודת, כמובן, להשתתף בתחרויות ספורט.

אפריים זינגר: זה הכלל הבסיסי ועל-פי הכלל הזה אנחנו פועלים, על-פי הכלל הזה הגופים הבינלאומיים פועלים.

אפריים זינגר: אני בטוח שמפעם לפעם בענפים כאלה או אחרים ובדרגים כאלה או אחרים, יש כל מיני בעלי תפקידים שמנסים להתחכם, אבל כשמעמתים אותם מול הנושא, בדרך-כלל נמצא הפיתרון, גם במקרה הזה מצאת פיתרון.

אפריים זינגר: כי לא ניתן לעשות אפליה, נקודה, על בסיס של אפליה פוסלים תחרות, פוסלים משחקים ואפליה מכל סוג ומין שהוא.

אפריים זינגר: ההתייחסות שלנו, כאשר ספורטאים ישראלים יוצאים להתחרות בתחרויות בינלאומיות, הם בהחלט לא יוצאים כאנשים פרטיים אלא הם יוצאים כמייצגי החברה בישראל וכמייצגי החברה בישראל יש מספר כללים שחלים עליהם, בין אם אנשים מאמינים יותר או מאמינים פחות, דתיים יותר או דתיים פחות.

אפריים זינגר: אני יכול לומר במשלחות אולימפיות, בכפר האולימפי תמיד, תמיד, תמיד בחדר האוכל הענק שבו אותם 20,000 ספורטאים מכל העולם, יש פינה של אוכל כשר וזה לא משנה אם מתוך ה- 20,000 איש רק 100 איש יאכלו אוכל כשר או לא, יש פינה של אוכל כשר וזה תמיד מנסים להגיד אולי בכל-זאת זה מיותר והעמדה שלנו היא – לא, זה חייב להיות.

אפריים זינגר: ואם ישתמשו וכמה ישתמשו, לא זה הבעיה שלכם אלא חייב להיות מי שעושה את זה, כולל בבייג'ין, במשחקים האולימפיים האחרונים, חבד לקחו את זה ועשו את זה וניהלו גם את אותו חדר האוכל עם אותו שלט של כשר למהדרין וגם מקום תפילה בתוך הכפר האולימפי.

אפריים זינגר: כלומר, יש רגישות לכל הנושאים האלה ולמיטב ידיעתי, בכל פעם שהנושא הזה, אם הוא עולה, לא נתקל בזה יותר מדי וזה מובא לידיעתנו אנחנו מטפלים ומוצאים לזה פיתרון והפיתרון ששאול אמר, הופעה אחידה של נבחרת בוודאי שצריכה להיות הופעה אחידה של נבחרת, אבל על סוג בגדי הייצוג זה הנבחרת מחליטה, זה לא אף אחד אחר.

אפריים זינגר: אז מישהו יכול להחליט, רואים את זה גם בכדורגל, יש נבחרות שעולות בחורף לשחק, זה מצחיק, השחקנים עם גרביונים עד למטה, אבל זה המדים שלהם.

זבולון אורלב: יש שחקנים שעם כפפות ושחקנים שבלי כפפות.

אפריים זינגר: בדיוק, זו החלטה של נבחרת.

אפריים זינגר: אבל בהחלט הכללים הבינלאומיים באים להגן על אותו נושא שכל ספורטאי וספורטאית.

זבולון אורלב: אבל עדיין, כשהיא תהיה ספורטאית יהודייה דתית שומרת תורה ומצוות בודדת נגיד בקבוצה אירופית, אז תהיה לה בעיה, אבל כל מה שקשור בייצוג של מדינת ישראל, במידה והנבחרת תלבש תלבושת אחידה, זה מה שאתם אומרים, אז לכאורה אין בעיה.

שאול אייזנברג: אני מייצג גם את איגוד הכדורסל.

זבולון אורלב: נמסר לנו ש-שי שני אמור להיות כאן.

שאול אייזנברג: אני מייצג את איגוד הכדורסל.

זבולון אורלב: אי-אפשר שוועדה תקבל הודעה פעמיים ש-שי שני מגיע ובסוף הוא לא מגיע.

זבולון אורלב: זה דבר שהוא לא ראוי.

שאול אייזנברג: אני חייב פה לציין שהיה לנו משחק בשבת.

שאול אייזנברג: מותר לה לשחק בשבת, אסור לה כמובן לנסוע.

שאול אייזנברג: ואז יום קודם הובלתי אותה למלון קרוב והיא לנה במלון קרוב והגיעה למשחק.

שאול אייזנברג: אנחנו הולכים לקראתה.

זבולון אורלב: נמצא גם מזכ"ל תנועת אליצור, יהושע גורא, שהוא איגוד ספורט דתי.

יהושע גורא: אכן.

יהושע גורא: וגם חבר בוועד האולימפי.

יהושע גורא: סגן יושב-ראש הוועד האולימפי.

זבולון אורלב: אתה מייצג ארגון דתי, ספורטאים דתיים, אגב, בארץ באיזה קבוצות אתן משחקות, באליצור?

יהושע גורא: הפועל.

יהושע גורא: היה משא ומתן שהן יעברו אלינו, אבל נוח להן שם.

זבולון אורלב: יהושע, איך אתה רואה את הפרשה?

יהושע גורא: אנחנו נתקלים בזה לא פעם ולא פעמיים באירופה.

יהושע גורא: אנחנו, אליצור אלקנה בשחמט, הפסידה את אליפות העולם בשחמט, עקב משחק שהתקיים ביום הכיפורים ולא עזר לנו שום דבר נגד כל מי שרק לא ניסינו להילחם, הפסדנו אליפות עולם.

יהושע גורא: אני מעריך שהיינו בשקט לוקחים את האליפות מפני שהובלנו שם יפה מאוד.

יהושע גורא: אז הדברים האלה קורים.

יהושע גורא: אנחנו מנסים להתייחס בליגות כאן בארץ אין לנו שום בעיה, אם אמרת ציציות – יש לנו קבוצות שמשחקות עם ציציות, יש לנו קבוצות שמשחקות בשיא הצניעות גם בין הבנות.

יהושע גורא: כל קבוצה לפי האופי שנמצא שם באותה עיר, באותו מקום, משתדלים במקסימום.

יהושע גורא: ברגע שזה מגיע לנבחרות לאומיות, יש לנו בעיה.

יהושע גורא: יש לנו כאן גם את זוכמן, שהיה בנבחרת לאומית והבעיות הן לא פשוטות כשזה מגיע לדברים האלה, בעיקר למשל היה משחק נדמה לי באילת, באליפות האחרונה בשבת נגד גרמניה וניסינו להזיז את זה ולדבר ולנסות, אבל זה לדבר אל הקירות מפני שזה לא היה משחק שלנו, זאת אומרת האליפות התקיימה באילת, אבל הוא לא היה מבחינת ארגון שלנו, שאפשר היה להזיז את זה, אז גם, אני חושב.

יהושע גורא: בסוף שיחקת במשחק הזה?

נעמה שפיר: המשחקים של נבחרת ישראל באילת היו מייד בצאת השבת.

שאול אייזנברג: אבל היה משחק אחד שהיא לא שיחקה,

נעמה שפיר: בגלל החולצה.

נעמה שפיר: המשחק נערך כחמש דקת אחרי צאת השבת.

שאול אייזנברג: היא לא שיחקה כי אני הייתי איתה בחו"ל.

יהושע גורא: בעיקרון, אנחנו מאוד מאוד מנסים ללכת בדרך שלנו ולא לסטות.

זבולון אורלב: מה עצתך להתגבר ולהתמודד?

יהושע גורא: להכין את כל הדברים מראש.

יהושע גורא: יש לנו כאן לעתים בעיות שאם אנחנו יודעים שישנה בעיה ולא מכינים אותה מראש, זאת אומרת לא באים בדברים, אפילו אם יש ספק שיש לנו סיכוי להיתקן בזה, להכין את הכל מראש, את כל האפשרויות ויש כל מיני אפשרויות.

יהושע גורא: יש אפשרויות ישרות כמו סרגל ויש גם אפשרויות של, כמו שהיהודים אומרים, עם האצבע, שניתן לעשות, כדי לפתור את הבעיות האלה.

זבולון אורלב: אברהם זוכמן, גילו פה שהיית בנבחרת ישראל, סוד ידוע לנו הצעירים, שהיית בנבחרת ישראל וסיפר מר אייזנברג על משחק שנדרשת להוריד את הכיפה באסן, מה זה היה, אליפות אירופה?

אברהם זוכמן: זה היה בבוליגן בגרמניה ב- 71.

אברהם זוכמן: אני רוצה לחלק את העניין לכמה דברים.

אברהם זוכמן: אני ידעתי את הנושא של הדיון, רק לא ידעתי שמדובר פה באירועים בינלאומיים.

אברהם זוכמן: שבתי מחופשה אתמול במיוחד כדי לנבור בתקנון שלנו של בתי-הספר ויש סעיף ברחל בתך הקטנה שקובע ששחקן או שחקנים שרוצים ללבוש חולצה מתחת לגופייה, כי לא רצו להיכנס לדתיים, דתיות, ערבים, וכל הדברים האלה, רשאי לעשות כן, אותו דבר עם מכנסיים ארוכים.

אברהם זוכמן: אני זוכר אותך עם האולפנה, כשעליתם לליגת העל של בתי-הספר, והרבנים לא אפשרו לכם כמובן לשחק בליגה הזו, לצערי הרב, של בתי-הספר.

אברהם זוכמן: לגבי בתי-הספר אין לנו שום בעיה נכון להיום.

אברהם זוכמן: גם באירועים הבינלאומיים, עדיין לא נתקלנו בבעיה הזו, אני אומר לא נתקלנו.

זבולון אורלב: אתה מדבר על ספורט בתי-הספר.

אברהם זוכמן: כן, בבתי-ספר.

אברהם זוכמן: באליפויות הבינלאומיות, עד היום לא נתקלנו בבעיה.

אברהם זוכמן: הבעיה היחידה שאנחנו נתקלים בה זה תחרויות בשבת, שהן לא תלויות בנו, התאריכים נקבעים על-ידי ארגונים בינלאומיים, ניסינו מספר פעמים, גם פעם בהתערבות משרד החוץ וננזפנו על כך, כפי שאמר אפריים וידידי שאול, אסור להם להתערב בעניינים הספורטיביים.

זבולון אורלב: אגב, קיבלנו פנייה מאחד מבתי-הספר הדתיים שזכה באליפות המדינה, באחד- - -

אברהם זוכמן: חרב לאת, בריצות שדה, כל שנתיים זה חוזר אותו דבר.

זבולון אורלב: נכון מאוד.

זבולון אורלב: אז בית-ספר כפר נוער, כפר הרוא"ה, חרב לאת, של דוד אלבוים, המנהל שמה, שהם זוכים כל שנה במרוצי השדה וכשבאים לייצג אותם באליפות אירופה או באליפות העולם.

אברהם זוכמן: זה אליפות העולם של בתי-ספר.

זבולון אורלב: אז יש תחרות פעם אחת שנופלת בשבת והם לא יתחרו בשבת בריצות, אז הם מפסידים את המקום הזה והם כל פעם כותבים לנו, חברי הכנסת הדתיים – נו, תעשו משהו.

אברהם זוכמן: זה לגבי התאריכים.

אברהם זוכמן: אני חייב כאן לציין שכשחקן, איגוד הכדורסל, אני מדבר על האיגוד, עשה הכל לסייע לי כשחקן.

אברהם זוכמן: אני זוכר אפילו ששיחקנו והיינו צריכים לנסוע, שיחקתי עם כיפה עד להוראה של שופט, גם זה היה באמצע טורניר, ניגש שופט ושאל אותי מה, איך הכיפה עומדת על הראש והראיתי לו שיש סיכות ראש, אז הוא אמר – זה דבר מסוכן, אסור לשחק, עליך להוריד את זה.

אברהם זוכמן: הורדתי את הכיפה, אני חייב לומר לכם שזה היה בשבילי שוק בלתי רגיל.

אברהם זוכמן: כשחזרנו לארץ, המשכתי לשחק עם כיפה, עד שגם בארץ התעורר איזה שופט ככה ובא ואמר תוריד.

אברהם זוכמן: בקיצור, זה היה תלוי שופט, אם אישר או לא אישר לשחק בדברים האלה.

אברהם זוכמן: זאת אומרת, מבחינת האיגוד אין לי אף מילה רעה, להפך, עשו הכל על-מנת שאני אוכל להשתלב כשחקן בנבחרת.

אברהם זוכמן: לגבי החולצות, שוב, אני פעם ראשונה שמעתי על זה באליפות הזו.

אברהם זוכמן: צריך באמת לראות אם בכלל, אני לא יודע, אני לא בקי כל-כך, אבל אם בכלל יש דיונים על הדבר הזה, יכול להיות שכדאי להעלות את זה בדיון ב-בינלאומי כן לאפשר לבישת חולצה מתחת לגופייה אם זה באותו צבע, אני מדגיש את המילים, אם זה באותו צבע ולא פוגע, ואם לא, אז לצערי, בבינלאומי עלולה להיות בעיה.

שאול אייזנברג: אם ישחקו כולם-?

אברהם זוכמן: אם ישחקו כולם אין בעיה, תראה, אצלנו בזמנו, תנחום כהן מינץ לבשנו גופיות, הוא לא יכול היה לשאת גופייה ולא חולצה.

אברהם זוכמן: דבר ראשון, הוא היה קורע קצת את הגופיות, ככה, אז מה, היית מחייב אותו?

אברהם זוכמן: לא.

אברהם זוכמן: זאת אומרת, הכפייה היא גם הפוכה.

אברהם זוכמן: זאת אומרת, אם אחת לא תרצה ולא חשוב למה, הכל לא יעבוד.

שאול אייזנברג: אני גם חושב על העתיד שלה כשחקנית.

אברהם זוכמן: לכן אני אומר, יכול להיות שיש מקום כן, באלה שקובעים את התקנונים וזה עולה לדיונים, להעלות את הנושא הזה של לבישת חולצה באותו צבע, מתחת לגופייה.

דוד מלכה: אני עסקתי גם כן באימון כדורסל ואני זוכר שהיה ניתן מתחת למכנסיים קצרים, עם טייץ באותו צבע.

דוד מלכה: אם זה תופש ועדיין תקף, מה כל-כך בעיה?

אלי עציון: היום גם לא עם אותו צבע אתה משחק, אין בעיה.

שאול אייזנברג: אני אומר לך, אני במסגרת הדו-שיח שהיה לי שם עם זנולין, שהוא מנכ"ל פיב"א והאיש הכל יכול שם, ואחרי חמש עשר דקות הוא הבין שאני לא אוותר, אז התפתחה שיחה ואז הוא אמר לי – יש לנו 4,500 שחקנים ושחקניות, ואנחנו לא יכולים להרשות לעצמנו שנבחרת תהיה בתלבושת מגוונת.

שאול אייזנברג: נבחרת חייבת להיות בתלבושת אחידה ואני מוכן ללכת לקראתכם ולהתפשר על זה שישחקו כולן עם.

שאול אייזנברג: הבעיה ששם כבר לא יכולנו, הכעס שלי שם וקצפי יצא שם שהיא שיחקה את החמישה משחקים הראשונים, אתה לא יכול לבוא אלי אחרי חמישה משחקים שהיא שיחקה וקיבלתי אישור מהוועדה הטכנית ערב בחינות אליפות אירופה.

שאול אייזנברג: זאת אומרת, היה פה משהו קנטרני, שכנראה נבע, אין לי הוכחות, מזה שבארץ לא נתנו לאחותה לשחק, אז הם אמרו – אנחנו נראה להם גם שמה.

שאול אייזנברג: אבל אם לא הייתי נעמד על הרגליים האחוריות, היא לא היתה משחקת.

שאול אייזנברג: היא כבר ברחה לחדר ההלבשה, הילדה הנהדרת.

זבולון אורלב: בבקשה, דבר האם, שלומית שיפר.

שלומית שיפר: אנחנו פה כל הזמן מתמקדים, ראיתי שזה גם הנושא, בסיפור של החולצה מתחת לגופייה.

שלומית שיפר: זה פרט מאוד משמעותי, אבל קטן בכלל לגבי ספורטאיות דתיות שהן משחקות, ספורטאיות וספורטאים דתיים, שזה אומר למשל, אימוני ההכנה של הבנות פה בארץ, חלק מהאימונים הם בשבתות.

שלומית שיפר: משחקי הכנה, מחנות אימונים, שזה יכול לפגוע בסיכויים לפעמים של בת להיות בנבחרת, מכיוון שלמשל אצל יעל השנה שלושה משחקים מתוך חמישה משחקי הכנה נערכו בשבת, כשחלק, משחק אחד היה בארץ ולפי האישור ההלכתי שיש לשתי הבנות אסור לה לשחק בשבת בארץ ושני משחקים היו בקרואטיה, במרחק של 17 ק"מ, משהו כזה, שזה כבר מרחק שהיא לא יכלה ללכת.

שלומית שיפר: יום ההורים שנפגש עם ההורים למשל היה בשבת באחת מהנבחרות, שלא יכולנו כמובן להשתתף במפגש הזה.

זבולון אורלב: פניתם אל האיגוד?

זבולון אורלב: דיברתם עם האיגוד?

זבולון אורלב: האיגוד מודע לזה?

שלומית שיפר: בעקבות הסיפור של החולצה, דיברנו עם שי שני בטורניר באילת.

שלומית שיפר: כל נושא האוכל שהן צריכות להיסחב עם האוכל שאנחנו מבשלים להן שבועיים מראש המטבח, כי הן לא יכולות להסתפק בלחם ובסרדינים, הן צריכות לאכול אוכן מזין כדי שהן יוכלו לשחק כמו שצריך.

שלומית שיפר: בשנה שעברה נערכו משחקים ב- 9 באב, יעל קיבלה אישור מהרב שלנו והיא קיבלה אינפוזיה לפני המשחק ושיחקה 20 דקות בצום מלא ומי שצם פה בתשעה באב ששם נגמר בשעה 11 בלילה, מבין כמה זה קשה.

שלומית שיפר: דרך אגב, אז איגוד הכדורסל פנה לפיב"א ודחו את המשחק שהיה במקדוניה בשנה שעברה, דחו אותו לאחרי הצום ואז היא גם, קיבלה אינפוזיה ושיחקה אחר-כך.

שלומית שיפר: נקודה נוספת, למשל לבנות דתיות שרוצות ללכת לשירות לאומי, ספורטאיות דתיות, כרגע אין מעמד של ספורטאית מצטיינת בשירות לאומי.

שלומית שיפר: בצבא יש מעמד כזה.

זבולון אורלב: אני כבר מזמין ממך מכתב בסוגיה הזאת של ספורטאית מצטיינת בשירות הלאומי.

דוד מלכה: מסמך שתשלחי לנו העתק.

שלומית שיפר: אני חושבת שזה נושא חשוב.

זבולון אורלב: אני מוכן לטפל בזה מול העמותות ומול הביטוח הלאומי ומול המשרד, אשמח לעשות את זה.

זבולון אורלב: זה נושא שאפשר לסדר אותו.

שלומית שיפר: אני רוצה לחזק לגבי מה שקורה אצל נעמה, בארצות-הברית היא לא נתקלת בשום בעיה בנושא, הם לא שייכים לפיב"א,

זבולון אורלב: לא באוכל ולא בלבוש?

שלומית שיפר: הגדרנו למכללות שמעוניינות שהיא תשחק בהן מה הדרישות, זה חולצה מתחת לגופייה, זה אין אימונים בשבתות כי להתאמן אסור להן בשבת, אוכל כשר הם מסייעים לנו בתשלום לרכישת אוכל כשר, המכללה שבה היא משחקת, אין אף אימון בשבת, כל האימונים נדחו למוצאי שבת, הם מקבלים את הלוח, לוח החגים, הם מסתכלים עליו, מתי כניסת שבת, מתי יציאת שבת, מתי כניסת חג, מה מותר מה אסור והמכללה מתנהלת על-פי כללי הדת שנעמה שייכת אליה.

דוד מלכה: לגבי ספורטאים מצטיינים בצבא, כמו שמדובר בחיילים אז יש לנו קצת בעיה, אבל לגבי בנות, להערכתי חייבים לתת פיתרון לזה כיוון שלצערי, אין לנו מספיק מצטיינות, אנחנו לא ממלאים את המכסה של המצטיינות.

דוד מלכה: אז כל שכן, צריך לתת.

זבולון אורלב: בשירות הלאומי לא צריכה להיות בעיה.

דוד מלכה: יש לנו מה שנקרא פרויקט של מורות חיילות, מורות חיילות תופש גם לגבי חיילים, שהם, זה השירות שלהם.

דוד מלכה: ואז להערכתי, אפשר להתחבר לפרויקט הזה.

כרמלה קופפלד: אני רוצה לומר לכם, אני לא הולכת לפתור כאן בעיות מאחר ויש כאן אנשי מקצוע ואני מניחה שהדברים שהועלו כאן הם בהחלט הצעות אופרטיביות וניתן לפחות לפי ההצעה שלך, שתהיה החלטה לגבי חולצות, תלבושת אחידה לכל הקבוצה וזה פותר את הבעיה.

כרמלה קופפלד: אני רוצה דווקא לגעת בצד הערכי שלכם ואני רוצה לתת לכם חיזוק והערכה גדולה על עצם העובדה שאתן יודעות לעמוד על אותם הערכים שגדלתן עליהם ואתן מאמינות בהם ואני יודעת שקשה להיות יהודי ויהודייה על אחת כמה וכמה ובכל מקום אני יודעת שנתקלים בכל מיני קשיים, אני יכולה להעיד על כך באופן אישי.

כרמלה קופפלד: בצעירותי הייתי נגנית, ניגנתי כינור בתזמורת הסימפונית של הגדנ"ע ובתזמורת הקאמרית של רמת-גן והיו קשיים, חזרות בשבתות וקונצרטים ונסיעות וזה מאוד מאוד קשה להיות חריג ושונה ואני יודעת איזה לבטים ואיזה כוחות נפש צריך לעמוד, במיוחד כשאתה תחרותי ורוצה להצליח ורוצה להופיע וכן הלאה.

כרמלה קופפלד: אז לכן אני באתי לומר שאני גם מברכת את מנהיגות שלכן וגם את כושר העמידה שלכן על הערכים שגדלתם עליהם ותמשיכו ואני בטוחה שגם תצלחנה כספורטאיות, כי יש לכן ליווי, לפחות מהרבה אנשים שיושבים כאן.

יהושע גורא: לעניות דעתי, אם אתה מכין את המשלחת, כל משלחת שהיא, מכין מראש עם כל האפשרויות ועם כל ההיבטים האפשריים, אנחנו יכולים לעבור הרבה מכשולים.

יהושע גורא: לא את הכל, אבל יכולים לעבור.

זבולון אורלב: הוועדה רושמת לפניה את הסקירה והדיווח של הספורטאיות יעל ונעמה שפיר, חברות בנבחרת הלאומית הצעירה ונערות, על הקשיים שהתעוררו בעקבות רצונן לשמור על אורח חייהן הדתי וללבוש חולצה במהלך התחרויות וכן את הסקירה של מר שלום אייזנברג, ראש המשלחת, בדבר הניסיונות והפתרונות שניתנו אד הוק.

זבולון אורלב: הוועדה סבורה כי במסגרת הקבוצות הישראליות והנבחרות הלאומיות על איגודי הספורט למצוא הסדרים שיאפשרו לספורטאים וספורטאיות שומרי מצוות להשתלב באופן שלא יגביל את השתתפותם בנבחרות ולהתייחס לנושאים הקשורים בכך, כמו הלבוש, המזון ושמירת מועדי ישראל.

זבולון אורלב: הוועדה סבורה כי ראוי שהסדרים אלה ייעשו בתיאום ובהכנה מראש עם הארגונים הבינלאומיים, כדי למנוע תקלות במהלך התחרויות.

זבולון אורלב: יושב-ראש הוועדה הבטיח לטפל בהסדרה שספורטאיות מצטיינות יוכלו לשרת בשירות לאומי בהסדרים המקובלים בצה"ל.

זבולון אורלב: יש הסדרים מקובלים לגבי שעות וכדומה, נסדיר את זה גם בשירות הלאומי.

זבולון אורלב: הוועדה מאמצת את ידיהן של יעל ונעמה שהן ספורטאיות מצטיינות בתחום הכדורסל, מאחלת להן הצלחה בהמשך הדרך ומחזקת את ידיהן לשמירת אורח החיים הדתי כפי שהן בחרו.

זבולון אורלב: תודה רבה, הישיבה נעולה.